text: 
  ODENSE: Først i næste uge ventes det, at TV 2 offentliggør, hvem den
   nye overboss på Kvægtorvet skal være.
  
  Og den udnævnelse kan komme til at betyde, at den hidtidige direktør,
   Jørgen Schleimann, 63, kommer til at gå før tiden.
  
  Bestyrelsesformanden for TV 2, professor Jørn Henrik Petersen, afviser 
  ikke, at den ny chef kan tiltræde, før Schleimanns kontrakt udløber 
  til oktober.
  
  " Det afhænger af personen, om der så skal ske en overlapning i en 
  periode eller hvad, " siger bestyrelsesformanden.
  
  Det normale i erhvervslivet i den slags situationer er, når en ny 
  chef tiltræder, så ryger den gamle ud  -  uanset om hans kontrakt 
  varer længere. Det kan også ske i Schleimanns tilfælde, men ikke 
  nødvendigvis.
  
  PIKANT PROBLEM
  
  Et lidt pikant problem i samme forbindelse er, hvordan Schleimanns 
  sekretær, hans samleverske, Annie Gertz' stilling bliver.
  
  TV 2-bestyrelsen var i går samlet, og selv om alle er meget 
  hemmelighedsfulde, så menes det nu, at Jørn Henrik Petersen og det 
  øvrige ansættelsesudvalg har fået bemyndigelse til at lave en kontrakt 
  med en bestemt person.
  
  
  
  